Jelenések könyve I.
Jelenések könyve: ihletett, de hasznos is?
2Tim 3:16-17
Lekció: Jel 1:1-8

A Kr. utáni 2. században egy Montanus nevezetű próféta, aki azt hirdette magáról, hogy a Szent Lélek beszél általa, azonosította Kis-Ázsiában azt a helyet, ahová az Új Jeruzsálem fog nemsokára leszállni. Sok követőjével a sivatagba vonult, várni az idők végét. Egy századdal később Novatianus, aki szintén prófétának tartotta magát, nagy tömeget gyűjtött maga köré, és azt kiáltották: „Jöjj [vissza], Úr Jézus!” Szintén egy századdal később egy szintén önjelölt próféta, Donatus hangsúlyozta, hogy a vég közel, és Isten csak 144 ezret fog megmenteni. Kr. u. 500-ban Római Hippolit azt prófétálta, hogy Krisztus 500-ban fog visszajönni. Kr. u. 794-ban egy spanyol szerzetes még pontosabban, április 6-ra jósolta a világ végét – és sokan hallgattak rá. 
999. december 31-én zavargások törtek ki Európa szerte, és óriási tömegek gyűltek össze a templomokban rettegve várva a világ végét. II. Szilveszter pápa is megerősítette ezt a dátumot. Az emberek odaadták a szegényeknek földjeiket, házaikat, vagyonukat, és ettől remélték bűneik bocsánatát a vég előtt. Mások Palesztinába utaztak, hogy ott legyenek Krisztus visszajövetelekor. Amikor a vég mégsem jött el, többen 1000-ről 1033-ra módosították a világ végének időpontját. II. Ince pápa aztán 1284-ben, az iszlám megerősödése utáni 666. évre tette a világ végét. A reformáció idején Thomas Müntzer 1525-re tette az ezeréves birodalom eljövetelét. Luther Márton is azt mondta, hogy a végnek el kell jönnie még 1600 előtt. A matematikus John Napier a Jelenések könyve alapján 1688-ra, majd 1700-ra tette a világ végét. A híres puritán, Coton Mather először 1697-ben, majd 1716-ban, majd 1736-ban állapította meg a vég idejét. Az Antikrisztus eljövetelét látták a francia forradalomban, az első és a második világháborúban is. Az adventizmus előhírnöke, William Miller 1844-re várta Krisztus visszajövetelét. A Jehova tanúinak alapítója 1874-re tette Krisztus visszajövetelét. Amikor ez nem következett be, azt mondta, hogy Krisztus láthatatlanul jött vissza.
Mostani korunkban megjövendölte már a véget Chuck Smith, a Golgota gyülekezet alapítója. Edgar Whisenant egy könyvet ír azzal a címmel, hogy „88 ok, amiért az elragadtatás 1988-ban lesz”. Azt mondta: „csak akkor tévedhetek, ha a Biblia téved”.[footnoteRef:1] Amikor elmúlt 1988, Whisenant módosította a dátumot, először 1989-re, majd 1993-ra, és megint 1994-re. Legutóbb pedig Harold Camping próféciáját hangoztatta a világ. Ő is először 1994-re, majd 1995-re, majd 2011-re várta az elragadtatást. Többen emlegették azt is, hogy Belgiumban már működik egy Fenevad nevű szuperszámítógép, aminek a feladata, hogy a föld lakosait szedje listába, és rögzítse minden vásárlásukat.[footnoteRef:2] [1:  http://en.wikipedia.org/wiki/Edgar_C._Whisenant ]  [2:  Az információk az alábbi forrásokból származnak (pontos hivatkozások ott): http://en.wikipedia.org/wiki/ List_of_dates_predicted_for_apocalyptic_events, http://en.wikipedia.org/wiki/Predictions_and_claims_ for_the_Second_Coming_of_Christ, http://www.openheavens.be/general-information/faith-statement/76-end-time-fever-prediction-or-presumption  http://www.truthorfiction.com/rumors/b/beastofbelgium.htm ] 

Ne gondoljátok, hogy ezek a listák kimerítőek lennének. Szó szerint százával lehetne idézni a vég eljövetelével kapcsolatos próféciákat, amelyek mind a Bibliára, és különösen a Jelenések könyvére hivatkoznak. De érintenek ezek minket, szeretett budapesti gyülekezet? Azt gondolom, hogy nagyon is. Azért, mert a hamis próféciáknak ezen áradata tudat alatt beszivárog az elménkbe, és azt a gondolatot erősítik meg bennünk, hogy a Jelenések könyve érthetetlen az egyszerű hívő számára. Érthetetlen számunkra. Hiszen ha ezek a nagytudású emberek, akik oldalakat szentelnek a Jelenések apró részletei értelmezésének, ha ők is tévednek, akkor mi esélyünk lehet nekünk megérteni ezt a könyvet? Ez pedig szörnyű baj, szeretett gyülekezet. Óriási felelőssége van a tanítóknak e téren. Hiszen felelőtlen jövendölésükkel, elbonyolított tanításukkal valójában kivették a Jelenések könyvét a Szentírásból! Kivették azt Isten népének kezéből, amikor akarva-akaratlanul úgy mutatták be, mint valami rejtélyes, misztikus, jövőről szóló, de a jelenlegi életünkkel kapcsolatba nem levő könyvet! Talán ez az oka annak, hogy te is tanácstalanul állsz Isten igéjének e része előtt. Éppen ezért mielőtt belekezdenénk a Jelenések könyvének tanulmányozásába, tegyük fel a kérdést: mi a Jelenések könyve? Miről szól? Mi a szerepe?
[bookmark: _GoBack]A teljes Írás ihletett és hasznos
A választ a 2Tim 3:16-17 alapján kívánom megadni. Ezekben a jól ismert versekben Pál két dolgot állít: „16A teljes Írás Istentől ihletett, és hasznos…” Tény, hogy Pál apostol számára nyilvánvalóan az Ószövetség volt írásba foglalva. Az előző versben a „szent írások”-ra hivatkozik, amely kifejezés a görögül beszélő zsidók között az Ószövetséget jelentette.[footnoteRef:3] De ezt a verset nem intézhetjük el csupán annyival, hogy az Ószövetségre vonatkozik. Leveleiben Pál az ő és más apostolok szavainak és tanításának is isteni tekintélyt tulajdonít. Az 1Thessz 2:13-ban például ezt mondja: „13Azért pedig szüntelen hálát adunk Istennek, hogy amikor befogadtátok az Isten általunk hirdetett beszédét, nem úgy fogadtátok, mint emberek beszédét, hanem mint Isten beszédét, aminthogy valóban az…” Az 1Tim 5:18-ban Jézus szavaira úgy hivatkozik, mint „az Írásra”. Vagy Péter apostol a 2Pt 3:15-16-ban Pál leveleit isteni tekintéllyel bírónak mutatja be. Vagyis minden ige, amely Isten beszéde – legyen az Ó- vagy az Újszövetségben – az Istentől származik, az ő tekintélyével bír és ebből fakadóan hasznos. [3:  Knight, G. W. (1992). The Pastoral Epistles: A Commentary On The Greek Text (p. 443). Grand Rapids, MI; Carlisle, England: W.B. Eerdmans; Paternoster Press.] 

Mi a lényeg mindebből, szeretett gyülekezet? Az, hogy éppen ezért ez az ige vonatkozik a Jelenések könyvére is. A Jelenések könyve is Istentől származik János apostolon keresztül. Érdekes, hogy a kutatások azt erősítik meg, hogy az egész Újszövetségben nincs még egy olyan könyv, aminek biztosabb hagyománya lenne az apostoli szerzőséget illetően, mint a Jelenések könyvének.[footnoteRef:4] Mindaz, ami benne van, Isten beszéde, igéje. A Jelenések könyvének szavai nem csupán János apostolé, hanem a Szentháromság Istené. Ugyanolyan igazságokat fogalmaz meg, mint Jézus szavai vagy Pál levelei. Ugyanúgy tökéletes, tiszta, teljes, mint az Ó- és Újszövetség bármely része. Isten szája lehelte sorait, Istentől ihletett. [4:  Gerhard Maier: Die Johannesoffenbarung und die Kirche, WUNT 25, 1-69. old. Idézi: Carson–Moo: Bevezetés az Újszövetségbe, 685. old.] 

Talán ezzel mindeddig nincs ellenvetésünk. Hiszem, hogy mindannyian valljuk a Jelenések ihletettségét. Azonban Pál állításának másik fele talán már problémásabb. A Jelenések ihletett – de vajon hasznos is? Vajon hányunk számára jelentett már ez a könyv lelki bátorítást és erősítést? Hány része bizonyult rendkívül hasznosnak a mindennapi életünk során? Nem mondom, hogy a Jelenések könyve soha nem volt hasznos, de valószínűleg nem ezt a jelzőt kapcsolnátok a könyvhöz, testvérek.
Pedig Isten szavát nem lehet felbontani. Pál nem azt mondja, hogy vagy-vagy, hanem azt, hogy és. Ha a Jelenések ihletett – márpedig az – akkor hasznos is. 
Mire hasznos a Jelenések könyve?
De akkor mire hasznos a Jelenések könyve? Mi a célja a Bibliának, és azon belül a Jelenések könyvének? Pál két kifejezést használ. Az első a 15. versben található: „amelyek bölccsé tehetnek az üdvösségre a Krisztus Jézusban való hit által”. A Szentírás alapvetően az üdvösséghez vezető útikalauz. A célja nem az, hogy csupán informáljon minket a fizikai vagy lelki világot érintő tényekről. A Szentírás lapjain keresztül a teremtő Isten szól a bűn fogságában lévő emberhez, és megmutatja azt a menedéket, amelyet sem tudomány, sem filozófia, sem ezotéria nem tud felfedezni. 
Emlékszem, hogy jó pár évvel ezelőtt egyszer Ausztriában az Alpokban kirándultunk. Egy 2000 méteres csúcsot másztunk meg. Ám ahogy felértünk a tetőre, sötét felhőkre lettünk figyelmesek. Gyanúsak voltak, és nemsokára kiderült, hogy veszélyesek is, hiszen jégesőt hoztak. Hirtelen mindenki futásnak indult, és a lehető leggyorsabban próbált leszaladni a hegyről. Mondhatnám, hogy szerencsések voltunk, mert megtaláltuk az ösvényt, és egy kis elázás árán hamar biztonságba jutottunk. Más társaink nem voltak ilyen szerencsések – elkeveredtek, és jégverés okozta sebek és bokaficam árán jutottak le a csúcsról. 
A Biblia és a Jelenések könyve a viharból kivezető utat mutatja meg. Ám itt nem valami kis jégesőről van szó, hanem az emberiség feje fölött sötétlő leghalálosabb veszedelemről: Isten haragjáról. A Biblia elejétől végéig feltárja előttünk a szabadulás egyetlen útját – és ezt a Jelenések könyve élénk képekben erősíti meg. A hét pecsét, a hét trombitaszó, a harag hét pohara – mindezek Isten ítéletének egyre erősödő áramait mutatják az emberi történelemben. Isten haragjának borsajtója, amelyből száz kilométerekre kifutó vér jön ki. Az utolsó csata, a fehér trón előtti utolsó ítélet, a kénkővel égő tüzes tó: mindezekben Isten világossá akarja tenni számodra, hogy szükséged van a szabadulásra, szükséged van az üdvözülésre, mert úgy ahogy vagy, nem menekülsz meg Isten haragjától.
Ez a menekülés – Pál szavaival – „a Krisztus Jézusban való hit által” lehetséges. És ebben a Jelenések könyve ismét csak csodálatos. A könyv központi alakja Jézus Krisztus. Elvégre a könyvben olvasottak „Jézus Krisztus kijelentése” (Jel 1:1) – ez a kijelentés tőle jön és róla szól. Ha valamiben világos a Jelenések könyve, akkor ez: Isten haragjának nagy napján egyedül Jézus Krisztusban lesz szabadulás. Ő a leöletett Bárány, aki vére által megvásárolta népét minden törzsből, nyelvből, népből és nemzetből (Jel 5:9). Ő a Vőlegény, akit az Egyház megtisztítva és felkészülve vár (Jel 19:7-9). Ő a fehér lovon érkező harcos, aki legyőzi a fenevadat, és megszerzi a végső győzelmet a választottainak (Jel 19:11-21). A Jézus Krisztus az egyedüli út az üdvösséghez – a Jelenések erős képei pedig azt a célt szolgálják, hogy erre rádöbbenjünk, és az ő kegyelmére bízzuk magunkat. Hiszen nem a tetteink visznek minket közel Jézushoz, hanem a hit egyedül: ha teljesen rábízzuk magunkat, hogy ő ingyen megszabadít. Jézus az élet, rajta kívül a halál van. 
Pál használ egy másik kifejezést is arra, hogy milyen értelemben hasznos a Biblia, és így a Jelenések könyve: „16A teljes Írás Istentől ihletett, és hasznos […], 17hogy tökéletes, minden jó cselekedetre felkészített legyen Isten embere." A Jelenések könyve tehát nemcsak az üdvösségig visz el minket, hanem tovább a keresztyén életben. Ennek a résznek is az az Isten által rendelt célja, hogy tökéletessé, azaz teljessé tegyen. Az itt használt szó azt jelenti, hogy „képesnek lenni megfelelni minden követelménynek”.[footnoteRef:5] Igen, a Jelenések könyvének is szerepe van az életünkben, hogy éretté tegyen minket, tanítson a kegyelemben élni és növekedni, és így megfutni azt a pályát, megharcolni azokat a próbákat, amelyeket Isten elénk helyezett. Elvezetni az üdvösséghez, és továbbvezetni a keresztyén életben – ez a Jelenések haszna. [5:  Knight, G. W. (1992). The Pastoral Epistles: A Commentary On The Greek Text (p. 450). Grand Rapids, MI; Carlisle, England: W.B. Eerdmans; Paternoster Press.] 

Hogyan válik hasznossá?
Pál azonban még ennél is tovább megy, és kifejti, hogyan válik hasznunkra Isten igéje. A 16. vers második felében négy dolgot említ: tanítás, feddés, megjobbítás, igazságban való nevelés. John Stott amellett érvel, hogy e négy eszköz valójában két párba rendezhető: a tanítás és feddés az igaz tanításra, a megjobbítás és igazságban való nevelés pedig a helyes életre vonatkozik. [footnoteRef:6] Vagyis a jelentés ez: Isten szava segíti az üdvösségünket azáltal, hogy tanít az igazságról és a keresztyén életvitelről. Olyan ez, mint egy pár evező. Nem elég, ha csupán az egyikkel rendelkezünk. Egy evezővel csak körbe-körbe fogunk forgolódni, de célunkat sosem érjük el. Ahhoz, hogy egyenesen és gyorsan haladhassunk előre a keresztyén életben mind az igaz tanításra, mind a szent életre szükségünk van.  [6:  Stott, J. R. W. (1973). Guard the Gospel The Message of 2 Timothy (p. 103). Downers Grove, IL: InterVarsity Press.] 

Igaz tanítás. Mindkét párban egy pozitív és egy negatív kifejezéssel találkozunk (sajnos a magyar fordítás ezeket a különbségeket kicsit elfedi, de az eredeti szavak alátámasztják. Vagyis a Jelenések könyve hasznos abban, hogy tanítson minket és hibás gondolatainkat megfeddje. Elénk tárja a valóságot, ahogy azt szemünk nem képes látni. Emlékeztet, hogy ez a világ nem a kényelem helye, hanem a Fenevad uralkodásának színtere, ami ellenséges Istennel, és üldözi az ő gyermekeit. Ám azt is elénk hozza, hogy ebben a lelki harcban – tomboljon bármilyen erősen is a Fenevad – a végső győzelem már Krisztusé és így a miénk. Ugyanakkor emlékeztet arra, hogy még Krisztus hű gyülekezeteiben is megbújhat Jézabel vagy a nikolaiták tévtanítása. A magukat keresztyénnek mondók is elmerülhetnek a pénz és kényelem hullámaiban, mint a laodíceai gyülekezet.
Talán bólogatunk minderre. Ám szeretném, szeretett gyülekezet, ha értenénk, hogy minderre szükségünk van. Lehet, hogy jó a teológiánk, és sok dolgot tudunk már. Azonban sosem mondhatjuk e világon, hogy „készen vagyunk”. A Jelenések könyve is – a Biblia más részeivel együtt – hasznos és szükséges, hogy az igazságokat újra elénk hozza. Hajlamosak vagyunk elfelejteni, amiket már hallottunk, tudtunk. Újra és újra szükséges, hogy Isten élesítse lelki látásunkat, és szembesítsen az igazsággal.
Helyes életvitel. Mint ahogy arra is szükségünk van, hogy a szent élet részleteire emlékeztessen. Szükségünk van a megjobbításra, azaz a korrekcióra, helyretételre. És szükségünk van az igazságban való nevelésre. A keresztyén életben nem ragadhatunk meg: növekedni kell a szentségben és kegyelemben. Időről-időre meg kell újítani elhatározásainkat, fel kell ismerni a világiasság belopakodását életünkbe, meg kell erősödnünk az evangelizálásban – és még sorolhatnánk. 
A Jelenések könyve pedig erre is emlékeztet. Bátorít, hogy ne féljünk a szenvedéstől. Megfedd, hogy ne hagyjuk el az első szeretet, hanem minden dolgunk szeretetben menjen végbe. Felszólít, hogy ne tűrjük meg a hamisságot a gyülekezetben. Buzdít a bizonyságtételre, amikor emlékeztet Isten két hű tanújára, akik megálltak a Fenevaddal szemben. Minden fejezetében elénk hozza, hogy csak úgy lehet erőnk megmaradni a kegyességben, ha az Úr Jézusra nézünk, és minden szükségünkben az ő trónja elé vetjük magunkat. Pontosan azokat a gyakorlati kísértéseket találjuk a Jelenések fejezeteiben, amivel mi is szembesülünk, szeretett budapesti gyülekezet.
Következtetések
Mit mondhatunk tehát mindezekre?
Ne mondd, hogy a Jelenések könyve neked nem szól! Láttuk, hogy a sok hamis jövendölés és helytelen magyarázat elzárta ezt a könyvet sok keresztyén elől. Lehet, hogy mindezek sok réteg földdel vonták be azt a kincset, amely a Szentírás e része rejt magában. Ám ettől még a Jelenések könyve ugyanúgy Isten beszéde, és éppen ezért hasznos neked. A kérdés az, szeretett gyülekezet, hogy hajlandók vagyunk-e küzdeni ezért a kincsért? Hajlandók vagyunk-e szembenézni talán azzal a sok rossz magyarázattal, amivel eddig szembesültél? Hajlandók vagyunk-e a Lélek segítségéért könyörögni az értelmezésben?
Olvasd át a könyvet! Szeretném, ha az előttünk álló két hétben átolvasnátok a Jelenések könyvét. A cél az lenne, hogy a könyv fő üzenetét találjuk meg. Éppen ezért nem a részletekben kellene elmélyedni, hanem épp ellenkezőleg gyorsan, két-három „ültünkben” olvassuk át a könyvet, és így törekedjünk a fő üzenetet minél egyszerűbben megragadni.
Kérdezd a könyvet! Az olvasás során pedig tegyétek fel az alábbi három kérdést: (1) milyen lelki igazságot mutatnak meg a Jelenések képei, jelenetei? Milyen hamisságot cáfolnak? (2) Milyen konkrét bűnömre hívja fel a figyelmet? Milyen hitből fakadó magatartást követel meg? (3) Mit mutat meg az Úr Jézusról? Látni fogjátok, hogy sok kép szól Krisztusról: fehér hajú, tűztekintetű Emberfia; fehér lovon lovagló hős vitéz, megöletett bárány, ítélőbíró – hogyan fejezik ki mindezek grafikusan a Krisztusról szóló igazságokat? 
Kívánom, hogy mindez legyen a kezdete annak a sok áldásnak, amit a Jelenések tanulmányozása által nyerünk. Ámen.

